Minen vruntlicken grothe vnd wat ick gudhes vormach stedhes tho voren vntfanghen. Wethet lieuen gudhen vrundhe, burgemeister vnd rathludhe der stadh Reuall, dat myne vnd der erlighen burgemeister vnd rath vruntlicke beger vnd bedhe is tho juwen erligheidhen, de dan so woll doen willen vnd helppen dusszem mynes heren dener vnd breffwisszer so vele als recht is als van wegen eines mans genometh Niels Tempen, de sin recht suluest nicht vorfordheren vnd kan formyddhels gebreck vnd schelicheit des spittals; so hefft hee volmechtich gemaket dussen vorgemelthen myns heren dener Hans Ionsson tho vorfurderen syns brodher goudh, de genomth was Peter Tempen vnd vorstoruen is van dusszem jare, Got der sele gnedich sy; so is noch is noch (!) myn vnd der ergedachten burgemester vnd rath vruntlike bede hyr inne dat beste tho doen vmb vnsszes vordeinstes willen; dit vorschuldhe alle tyt war ick kan vnd mach enthegen jw alleszamen, de ick dan Godhe befelle saligh vnd gesunt tho langen tydhen. Geschreuen vp Wiburgh feriaa (!) 4:ta ante festum Bartholomee (!) anno Domini mcd lxxxij°. Katrine Ericksdochter. Adress: Denne erligen vnd woldughsamen burgemesteren vnd rath der stadh Reuall, erem besunderen gudhen vrundhen, truven naberen, holdhen gunner, geschreuen mith gansszem werdiheit.